Document ID: 32004D0262

32004D0262
L 081/86
JURNALUL OFÍCIAL AL UNIUNII EUROPENE
DECIZIA COMISIEI
din 17 martie 2004
privind unele măsuri de protecție în ceea ce privește ecvideele înregistrate, provenind din Africa de Sud
[notificată cu numărul C(2004) 808]
(Text cu relevanță pentru SEE)
(2004/262/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (1),
întrucât:
(1)
Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee din țări terțe (2) stabilește măsurile care urmează să fie adoptate în domeniul pestei cabaline africane.
(2)
Condițiile de sănătate animală necesare pentru admiterea temporară și importul în Comunitate de ecvidee înregistrate, provenind din unele părți din Africa de Sud, au fost stabilite de Decizia 97/10/CE a Comisiei (3).
(3)
Un focar de pestă cabalină africană care atinge caii aflați în interiorul zonei de supraveghere a pestei cabaline africane din provincia occidentală din Cap a fost notificat. Acesta este situat la aproximativ 40 de kilometri de zona indemnă de pesta cabalină africană, stabilită în conformitate cu Decizia 97/10/CE și constituie singura zonă din Africa de Sud din care sunt autorizate exporturile de ecvidee către alte țări.
(4)
Autoritățile sanitar-veterinare competente din Africa de Sud au luat măsurile necesare de combatere a bolii, recurgând, în special, la vaccinarea animalelor sensibile pe o rază de aproximativ 20 de kilometri în jurul focarului.
(5)
Prezența acestei boli în zona de supraveghere a provinciei occidentale din Cap poate constitui un grav pericol pentru ecvideele Comunității. De asemenea, vaccinarea într-o zonă apropiată de zona indemnă de boală exclude orice continuare a regionalizării, în conformitate cu legislația comunitară și cu standardele de sănătate acceptate pe plan internațional.
(6)
Cu toate că autoritățile au suspendat orice export de ecvidee înregistrate din zona indemnă de boală cu destinația statelor membre, este necesară adoptarea măsurilor de protecție la nivel comunitar în domeniul admiterii temporare, a tranzitului și importului de ecvidee înregistrate provenind din Africa de Sud.
(7)
Este necesar să se suspende admiterea temporară, importurile permanente și tranzitul ecvideelor înregistrate provenind din Africa de Sud. Cu toate acestea, va fi necesară reexaminarea situației în conformitate cu informațiile furnizate de către autoritățile competente și cu efectele măsurilor adoptate pentru combaterea bolii.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre interzic admiterea temporară, tranzitul și importul de ecvidee înregistrate provenind din Africa de Sud.
Articolul 2
Statele membre modifică măsurile pe care le aplică în domeniul admiterii temporare tranzitului și importului de ecvidee înregistrate provenind din Africa de Sud pentru a fi conforme cu prezenta decizie. Statele membre informează Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 17 martie 2004.

Labels: 3
18
6